Suomesta Saksaan ulottuvan merikaapelin lasku Itämeren pohjaan aloitetaan tänään Santahaminassa Helsingissä. Tulevan tietoliikennekaapelin arvioidaan nopeuttavan suuresti tietoliikenneyhteyksiä Suomesta Manner-Eurooppaan, ja myöhemmin Koillisväylän kautta myös Aasiaan.

Suomen tietoliikenneyhteydet ulkomaille kulkevat nyt yhtä reittiä Ruotsin ja Tanskan kautta, eikä liikennettä häiriötilanteissa pystytä helposti siirtämään muille reiteille. Merikaapeliyhteyden arvioidaan parantavan yhteyksiä huomattavasti.

Suomalaisyritys Cinia Group toimii hankkeen suunnittelijana ja toteuttajana sekä valmiin tietoliikenneyhteyden runkoverkko-operaattorina. Yhtiön mukaan yhdessä maanpäällisen kaapeliverkoston kanssa suora merikaapeliyhteys tulee mahdollistamaan jopa maailman nopeimmat yhteydet maailmanlaajuisiin tietoverkkoihin.

Piristysruiske yrityksille ja investoinneille

Tietoliikennemäärien odotetaan moninkertaistuvan tulevina vuosina. Merikaapelin arvioidaan houkuttelevan data- ja tietoliikennekeskusten sekä niitä hyödyntävien yritysten sijoittumista Suomeen.

– Merikaapelihanke avaa Suomelle mahdollisuuden lunastaa paikka teollisen internetin kärkimaana, uskoo ylijohtaja Eero Heliövaara valtioneuvoston kanslian omistajaohjausosastolta.

Suomen valtio, OP-Pohjola ja Ilmarinen ovat yhdessä investoineet hankkeeseen noin 100 miljoonaa euroa. Satsauksen uskotaan tulevan takaisin moninkertaisena yritysmaailman piristymisen myötä.

– Odotamme merikaapelin auttavan tuomaan Suomeen yksityisiä datakeskusinvestointeja 2-3 miljardin euron verran seuraavan noin 10 vuoden aikana, arvioi Cinian toimitusjohtaja Ari-Jussi Knaapila.

Suora yhteys merikaapelista on jo sovittu vietävän saksalaisen Hetzner Onlinen ja TeliaSoneran tuleviin datakeskuksiin.

Kahdeksan optista kuituparia sisältävä merikaapeli valmistettiin Alcatel-Lucentin tehtaalla Calais’ssa Ranskassa. Merikaapelilla on pituutta 1 170 kilometriä ja painoa runsaat 3 355 tonnia.

Laiva laskee kaapelin merenpohjaan Helsingistä Rostockiin Saksaan tämän syksyn aikana, ja yhteys on käyttövalmis keväällä 2016.